
RAPORT

asupra  propunerii legislative privind cazierul medical

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă privind cazierul medical trimisă cu adresa nr. Pl.x.15 din 25 februarie 2013,  înregistrată cu nr. 31/268 din  25 februarie 2013.
Potrivit prevederilor art. 75 din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este prima Cameră sesizată. 
Consiliul Legislativ a avizat negativ iniţiativa legislativă, conform avizului nr. 80 din 18 februarie 2013.
Comisia pentru drepturile omului, culte şi problemele minorităţilor naţionale a transmis un aviz negativ cu nr. 25/93 din 6 martie 2013.

Comisia pentru sănătate şi familie a transmis un aviz negativ cu nr. 28/32 din 6 martie 2013.


Propunerea legislativă supusă dezbaterii are ca obiect de reglementare instituirea obligaţiei privind declararea datelor medicale obiectivate prin documente medicale, care atestă starea de sănătate, pentru persoanele care ocupă anumite funcţii şi demnităţi publice, în scopul constituirii unui cazier medical a cărui evaluare ar urma să fie realizată de către Direcţia Naţională Anticorupţie.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă mai sus menţionată, expunerea de motive şi avizul negativ al Consiliului Legislativ  în şedinţa din 6 martie 2013.
Din numărul total de 27 de  membri ai Comisiei juridice, de disciplină şi imunităţi au participat la şedinţă 21 deputaţi.
Cu  ocazia  dezbaterilor  s-a constatat că  propunerea  legislativă  are ca obiect instituirea obligaţiei privind declararea „datelor medicale obiectivate prin documente medicale, care atestă starea de sănătate", pentru persoanele care ocupă anumite funcţii şi demnităţi publice, în scopul constituirii unui „cazier
medical" a cărui evaluare ar urma să fie realizată de către Direcţia
Naţională Anticorupţie.

In ceea ce priveşte scopul instituirii „cazierului medical", acesta nu rezultă din Expunerea de motive, care se referă
la „evitarea utilizării datelor medicale pentru obstrucţionarea justiţiei".
 Nici în cuprinsul proiectului nu sunt prevăzute criterii care să clarifice care anume aspecte legate de datele medicale trebuie urmărite în cadrul activităţii de evaluare a „cazierului medical". Astfel, art.6 alin.(3) se referă, în mod generic, la identificarea unor „inadvertenţe", iar art.4 prevede că respectivul cazier medical poate fi „accesat" doar la cererea instanţelor de judecată, fără a preciza nici de către cine poate fi realizată respectiva „accesare" şi nici scopul acesteia. Prin urmare, reglementarea propusă nu ar putea fi aplicată în practică.

In acest context, obligaţia persoanelor care ocupă anumite funcţii şi demnităţi publice de a depune documente medicale la momentul angajării, respectiv al numirii, precum şi periodic, este prevăzută de numeroase acte normative. Cu titlu de exemplu, Legea nr.303/2004 privind statutul judecătorilor şi procurorilor, republicată, cu modificările şi completările ulterioare, Legea nr. 188/1999 privind Statutul funcţionarului public, republicată, cu modificările şi completările ulterioare, precum şi Legea nr.269/2003 privind Statutul Corpului diplomatic şi consular al României, cu modificările ulterioare. Prin urmare, cel puţin pentru categoriile de funcţii şi demnităţi pentru care legislaţia în vigoare prevede deja obligaţia depunerii unor documente medicale care să ateste starea de sănătate, proiectul instituie, contrar normelor de tehnică legislativă, o reglementare paralelă.

Din punct de vedere terminologic, instituirea noţiunii de „cazier medical" nu are în vedere faptul că în legislaţia actuală, termenul de „cazier" este utilizat în sensul de „evidenţă a unor fapte sancţionate de lege". Avem în vedere, cu titlul de exemplu, definiţia legală a noţiunii de cazier judiciar, prevăzută de Legea nr.290/2004, republicată, cu completările ulterioare, a noţiunii de cazier fiscal, prevăzută de Ordonanţa Guvernului nr.75/2001, republicată, cu modificările şi completările ulterioare, precum şi a noţiunii de cazier administrativ, prevăzută de Legea nr. 188/1999 privind Statutul funcţionarilor publici, republicată, cu modificările şi completările ulterioare.

Prin urmare, noţiunea de „cazier" nu poate fi utilizată pentru a desemna evidenţa unor documente medicale, întrucât evoluţia stării de sănătate a unei persoane nu poate fi asimilată unor „fapte sancţionate de lege". Prin reglementarea propusă se poate aduce atingere dreptului la viaţă intimă, familială şi privată, consacrat de art.26 din Constituţie. Avem în vedere faptul că, deşi potrivit art.2 teza a doua din proiect, „cazierul medical va respecta confidenţialitatea medical şi va fi secretizat, art.5 alin.(7) prevede că raportul de evaluare, prevăzut la alin.(6) al aceluiaşi articol, poate fi transmis şi instituţiei conduse sau din care aceasta face parte persoana care a făcut obiectul evaluării.
In ceea ce priveşte stabilirea, potrivit art.6 din proiect, în sarcina Direcţiei Naţionale Anticorupţie, a competenţei de evaluare a cazierului, o astfel de soluţie legislativă nu poate fi acceptată, având în vedere natura juridică a Direcţiei Naţionale Anticorupţie. Potrivit art.l alin.(l) din Ordonanţa de urgenţă a Guvernului nr.43/2002, aprobată cu modificări prin Legea nr.503/2002, cu modificările şi completările ulterioare, Direcţia Naţională Anticorupţie este o structură cu personalitate juridică, în cadrul Parchetului de pe lângă Înalta Curte de Casaţie şi Justiţie, făcând deci parte din Ministerul Public.

Natura juridică a Direcţie Naţionale Anticorupţie, aceea de „magistratură specială instituită pentru combaterea infracţiunilor de corupţie" a fost de altfel subliniată şi de Curtea Constituţională în Decizia nr.225/2012. Astfel, făcând referire la jurisprudenţa constantă a Curţii, instanţa de contencios constituţional a precizat că, „prin Decizia nr.235 din 5 mai 2005, publicată în Monitorul Oficial al României, Partea I, nr.462 din 31 mai 2005, s-a statuat că modificările şi completările aduse prin ordonanţele de urgenţă şi legile de aprobare a acestora referitoare la actuala Direcţie Naţională Anticorupţie au păstrat statutul special al acesteia faţă de celelalte parchete din structura Ministerului Public, fiind organizat ca parchet specializat în combaterea infracţiunilor de corupţie, structură autonomă cu personalitate juridică în cadrul Ministerului Public".

Prin urmare, instituirea, prin proiect, a două noi atribuţii în sarcina Direcţiei Naţionale Anticorupţie, vizând verificarea unor documente medicale, respectiv constatarea contravenţiei şi aplicarea sancţiunii prevăzute la art.8 din proiect, nu este în acord cu dispoziţiile art.131 din Constituţie. Potrivit normei din Legea fundamentală, atribuţiile Ministerului Public privind reprezentarea intereselor generale ale societăţii şi apărarea ordinii de drept, precum şi a drepturilor şi libertăţilor cetăţenilor se exercită în activitatea judiciară.

Aceste dispoziţii constituţionale nu pot fi interpretate în sensul posibilităţii instituirii în sarcina Ministerului Public, prin Direcţia Naţională Anticorupţie, a unor atribuţii specifice autorităţilor din sfera executivului.

În dezvoltarea dispoziţiilor constituţionale, art.63 lit.a) din Legea nr.304/2004 privind organizarea judiciară prevede că atribuţiile Ministerului Public exercitate prin procurori, au în vedere, în primul rând, efectuarea urmăririi penale, în cazurile şi condiţiile prevăzute de lege. în plus, potrivit prevederilor art.3 alin.(l) lit.a) din Ordonanţa de urgenţă a Guvernului nr.43/2002, Direcţia Naţională Anticorupţie are ca atribuţie efectuarea urmăririi penale pentru infracţiunile prevăzute în Legea nr.78/2000 pentru prevenirea, descoperirea şi sancţionarea faptelor de corupţie, care sunt, potrivit art.13, în competenţa acestei Direcţii.
În urma dezbaterii, membrii Comisiei au hotărât, cu majoritate de voturi, (19 voturi  pentru, 2 abţineri) să propună plenului Camerei Deputaţilor  respingerea propunerii legislative privind cazierul medical.
În raport de obiectul şi conţinutul său, propunerea legislativă face parte din categoria legilor organice.
                  VICEPREŞEDINTE,                               SECRETAR
                  Nicolae-Ciprian NICA              Theodor-Cătălin NICOLESCU

